钦定古今图书集成/明伦汇编/宫闱典/第039卷 > 宁宗杨皇后
## 钦定古今图书集成/明伦汇编/宫闱典/第039卷 > 宁宗杨皇后

按《宋史后妃传》：“恭圣仁烈杨皇后，少以姿容选入宫，
忘其姓氏，或云会稽人。庆元元年三月封平乐郡夫
人，三年四月进封婕妤。有杨次山者，亦会稽人，后自
谓其兄也，遂姓杨氏。五年进婉仪，六年进贵妃。恭淑
皇后崩，中宫未有所属。贵妃与曹美人俱有宠，韩𠈁
胄见妃任权术，而曹美人性柔顺，劝帝立曹。而贵妃”
颇涉书史，知古今，性复机警，帝竟立之。次山客王梦
龙知其谋，密以告后，后深衔之，与次山欲因事诛𠈁
胄。会𠈁胄议用兵中原，俾皇子𥍓入奏：“𠈁胄再启兵
端，将不利于社稷。”帝不答，后从旁赞之甚力，亦不答，
恐事泄，俾次山择廷臣可任者与共图之。礼部侍郎
史弥远素与𠈁胄有隙，遂欣然奉命。参知政事钱象
祖尝谏用兵，贬信州，弥远乃先告之，礼部尚书卫泾、
著作郎王居安、前右司郎官张镃皆预其谋。开禧三
年十一月三日，𠈁胄方早朝，弥远密遣中军统制夏
震伏兵六部桥侧，率健卒拥𠈁胄至玉津园，槌杀之。
复命弥远、象祖等俱赴延和殿，以殛𠈁胄闻，帝不之
信。越三日，帝犹谓其未死，盖是谋悉出中宫及次山
等，帝初不知也。后既诛𠈁胄，弥远日益贵用事。嘉定
十四年，帝以国嗣未定，养宗室子贵和，立为皇子，赐
名竑。弥远为丞相，既信任于后，遂专国政，竑渐不能
平。初，竑好琴，弥远买美人善琴者纳之，而私厚美人
家，令伺皇子动静竑嬖之。一日，竑指《舆地图》示美人
曰：“此琼、崖州也，他日必置史弥远于此地。”美人以告
弥远，竑又书字于几曰：“弥远当决配八千里。”竑左右
皆弥远腹心，走白弥远。弥远大惧，阴蓄异志，欲立他
宗室子昀为皇子，遂阴与昀通。十七年闰八月丁酉，
帝大渐，弥远夜召昀入宫，后尚未知也。弥远遣后兄
子谷及石以废立事白后。后不可，曰：“皇子先帝所立，
岂敢擅变。”是夜凡七往反，后终不听。谷等乃拜泣曰：
“内外军民皆己归心，苟不立之，祸变必生，则杨氏无
噍类矣。”后默然良久，曰：“其人安在？”弥远等召昀入，后
拊其背曰：“汝今为吾子矣。”遂矫诏废竑为济王，立昀
为皇子，即帝位。尊皇后曰皇太后，同听政。宝庆二年
十一月戊寅，加尊号寿明。绍定元年正月丙子，复加
“慈睿。”四年正月，后寿七十，帝率百官朝慈明殿，加尊
号寿明仁福慈睿皇太后。十二月辛巳，后不豫，诏祷
祠天地、宗庙、社稷、宫观，赦天下。五年十二月壬午，崩
于慈明殿，寿七十有一，谥恭圣仁烈。次山，官至少保，
封永阳郡王。次山二子：谷封新安郡王，石永宁郡王。
自有传。侄孙镇，尚理宗女周汉公主，官至左领军卫
将军、驸马都统。宗族凤孙等皆任通显云。

按《齐东野语》：“慈明杨太后养母张夫人，善声伎，随夫
出蜀，至仪真长芦寺前，僦居主僧善相适，出见之，知
其女当贵，因招其父母饭，语之故，且勉之往行都，当
有所遇，以无资告，僧以二千楮假之，遂如杭。或导之
入慈福宫，为乐部头。后方十岁，以为则剧孩儿，宪圣
尢爱之，举动无不当后意有嫉之者。适太皇入浴，侪”
辈俾服后衣冠为戏，因谮之后。后笑曰：“汝辈休惊他，
将来会到我地位。”上在其后。茂陵每至后所，必目之，
后知其意，一日内宴，因以为赐，且曰：“看我面，好好看
他。”傅伯寿草《立后制》，有云：“洪惟太母，念我文孙。”美其
冠于后庭，俾之见于内殿，盖纪实也。既贵，耻其家微
阴有所遗，而绝不与通，密遣内珰求同宗，遂得右庠
生严陵杨次山以为侄。既而宣召入见，次山言与泪
俱，且指他事为验。或谓皆后所授也。后初姓某，至是
始归姓杨氏焉。次山随即补官，循至节钺郡王云。